Plaanis on toimunud ootamatu taandareng. Jõuame meie pärast ühistranspordiga läbi terve suure Vancouveri sõitmist Vancouveri lennujaama, kuid rahvusvaheliste väljumiste ekraanilt torkab meile  silma ebaloogilisena näiv info - meie 16.40 lend Düsseldorfi on edasi lükatud 11.35-le. Vaatame üksteisele segadusseaetult otsa - on ju normaalne, kui lend lükatakse edasi mõne tunni võrra, aga et see lükatakse edasi pea päeva võrra… No tore! Nimelt olla Vancouverist startima pidanud lennuki kapten haigeks jäänud. Oleks meil siis lend Tallinnani olnud broneeritud ühe lennuna, kuid ei! Oleme lennud Vancouver-Düsseldorf-Hamburg ning Hamburg-Tallinn ostnud eraldi, vastavalt Air Berlini ja Estonian Airi  kodulehtedelt. Parajalt ärevalt otsime üles Air Berlini kassa, kus meile ilma pikema jututa antakse hotelli (täiesti soliidne, õnneks) ja söögiraha (20 CAD/in õhtusöögiks ja 10 CAD/in hommikusöögiks) vautšer ning lubatakse, et küll me Hamburgi jõuame. Nojah, Hamburg küll, aga mis saab meie Tallinna-lennust? "Suhelge Estonian Airiga ning püüdke pilet hilisemaks ümber vahetada, hiljem võite Air Berlinilt hinnavahe tagasi nõuda". Kanadast Estonian Airi numbrile helistades on Eestis loomulikult öö, kuid kui hommikul (ehk  meie mõistes öösel) nad kätte saame, on vastuseks see, et kuna ühel kuupäeval on otselend ja teisel ümberistumisega, siis piletit ümber vahetada ei saa. Meil ei jää muud üle, kui täita pileti tagastusvorm ning loota, et Estonian Air täidab lubaduse raha tagasi maksta. Ja kuna praeguseni on ebaselge, millal me pärast Düsseldorfi Hamburgi jõuame, siis ei julge uut piletit osta ka. Huvitav reis saab olema! Loodaks ikka kunagi Tallinnas maanduda…